**Informatīvais ziņojums**

**„Par Latvijas Nacionālās bibliotēkas ēkas būvdarbu līgumā paredzētās izmaksu indeksācijas parāda atmaksas kārtību”**

Informatīvais ziņojums „Par Latvijas Nacionālās bibliotēkas ēkas būvdarbu līgumā paredzētās izmaksu indeksācijas parāda atmaksas kārtību” (turpmāk – informatīvais ziņojums) sagatavots, pamatojoties uz Ministru kabineta 2012.gada 27.novembra sēdes protokola Nr.66 16§ 2.punktu, ar ko uzdots Kultūras ministrijai mēneša laikā pēc sarunu beigšanas ar būvuzraudzības grupu Hill International un pilnsabiedrību „Nacionālā būvkompāniju apvienība” par būvniecības indeksācijas parāda atmaksas kārtību, bet ne vēlāk kā līdz 2012.gada beigām, iesniegt Ministru kabinetā informatīvo ziņojumu par sarunu rezultātiem.

Latvijas Nacionālās bibliotēkas (turpmāk – LNB) ēkas būvdarbu līgumā (turpmāk –Līgums), kas noslēgts 2008.gada 15.maijā ar pilnsabiedrību „Nacionālā būvkompāniju apvienība” (turpmāk – NBA), 13.8.punktā noteikts, ka izpildīto būvdarbu izmaksas tiek koriģētas reizi ceturksnī atbilstoši Latvijas Centrālās statistikas pārvaldes oficiālajiem būvniecības izmaksu indeksiem. Tā kā NBA nebija veikusi indeksācijas norēķinus par 2011.gada 2., 3. un 4.ceturksni un 2012.gada 1.ceturksni, kā rezultātā bija izveidojies indeksācijas parāda uzkrājums 2,637 miljoni latu apmērā, Kultūras ministrija 2012.gada 2.oktobrī LNB ēkas būvdarbu Līgumā noteiktajā kārtībā (Līguma 2.5.punkts) iesniedza prasījumu NBA un Hill International N.V. (turpmāk – Inženieris). Pamatojoties uz šo prasījumu, saskaņā ar Līguma noteikumu 3.5.punktu Inženierim ir jāpanāk vienošanās starp pusēm vai, gadījumā, ja vienošanos nav iespējams panākt, jāpieņem lēmums par Kultūras ministrijas tiesībām uz indeksācijas parāda atgūšanu.

Kultūras ministrijas prasījuma rezultātā Inženieris 16.novembrī ir pieņēmis lēmumu, nosakot, ka būvuzņēmējam NBA jāveic nesamaksāto indeksācijas summu maksājumus no katras ikmēneša starpmaksājuma apstiprinājuma vērtības proporcionāli būvdarbu kopējai vērtībai, lai panāktu pilnīgu atmaksu līdz būvdarbu pabeigšanai.

Pamatojoties uz šo lēmumu, indeksācijas parāda atmaksa jau ir uzsākta. Veicot norēķinus par 2012.gada septembra mēnesī veiktajiem būvdarbiem ar kopējo būvprodukcijas vērtību 2,889 miljoni latu, starpmaksājuma apstiprinājumā, kas apstiprināts 2012.gada 29.novembrī, tika ieturēta indeksācijas parāda atmaksa 138 320,20 latu apmērā. Līdzīgā kārtībā tiks veikti ieturējumi no katra nākošā ikmēneša starpmaksājuma apstiprinājuma un indeksācijas norēķini tiks pabeigti līdz būvdarbu pabeigšanai.

Kultūras ministre Ž.Jaunzeme – Grende

Vīza: Valsts sekretārs G.Puķītis

14.12.2012.

16

R.Ulmane

Tālr. 67330307, fakss 67330293

Rita.Ulmane@km.gov.lv